Tužba podnesena 25. studenoga 2022. – Mazepin/Vijeće
(predmet T-742/22)
Jezik postupka: engleski
Stranke
Tužitelj: Dmitri Arkadijevič Mazepin (Moskva, Rusija) (zastupnici: D. Rovetta, M. Campa, M. Moretto, V. Villante, T. Marembert i A. Bass, odvjetnici)
Tuženik: Vijeće Europske unije
Tužbeni zahtjev
Tužitelj od Općeg suda zahtijeva da:
poništi Odluku Vijeća (ZVSP) 2022/1530 od 14. rujna 2022. o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine1 ;
poništi Provedbenu uredbu Vijeća (EU) 2022/1529 od 14. rujna 2022. o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine1 ;
poništi odluku o zadržavanju tužitelja na popisu osoba i subjekata na koje se primjenjuju mjere ograničavanja na temelju Odluke Vijeća 2014/145/ZVSP1, kako je izmijenjena Odlukom Vijeća (ZVSP) 2022/1530 i Odluke Vijeća (EU) br. 269/2014, kako je izmijenjena Provedbenom uredbom Vijeća (EU) br. 2022/1529 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine,
u daljnjem tekstu: Pobijani akti, u mjeri u kojoj je u pobijanim aktima tužitelj uvršten na popis osoba i subjekata na koje se primjenjuju mjere ograničavanja.
Tužbeni razlozi i glavni argumenti
U prilog osnovanosti tužbe tužitelj ističe sedam tužbenih razloga.
Prvi tužbeni razlog, koji se temelji na povredi načela dobre uprave i na očitoj pogrešci u ocjeni koju je Vijeće počinilo prilikom preispitivanja tužiteljeva upravnog zahtjeva za brisanje s popisa podnesenoga 31. svibnja 2022.
Drugi tužbeni razlog, koji se temelji na povredi obveze obrazlaganja te povredama članka 296. UFEU-a i članka 41. stavka 2. točke (c) Povelje o temeljnim pravima; povreda prava na djelotvornu sudsku zaštitu i članka 47. Povelje o temeljnim pravima.
Treći tužbeni razlog, koji se temelji na očitoj pogrešci u ocjeni, povredi pravila o teretu dokazivanja i povredi kriterija za uvrštenje na popis navedenih u članku 1. stavku 1. točki (a) i članku 2. stavku 1. točki (a) Odluke Vijeća 2014/145/ZVSP od 17. ožujka 2014. i članku 3. stavku 1. točki (a) Uredbe Vijeća (EU) br. 269/2014 od 17. ožujka 2014., koje se obje odnose na mjere ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine i na povredi načela dobre uprave.
Četvrti tužbeni razlog, koji se temelji na prigovoru nezakonitosti; povreda načela proporcionalnosti kriterijima za uvrštenje na popis navedenih u članku 1. stavku 1. točki (g) i u članku 2. stavku 1. točki (g) Odluke Vijeća 2014/145/ZVSP od 17. ožujka 2014. i članku 3. stavku 1. točki (g) Uredbe Vijeća (EU) br. 269/2014 od 17. ožujka 2014.
Peti tužbeni razlog, koji se temelji na prigovoru nezakonitosti; povreda načela pravne sigurnosti kriterijima za uvrštenje na popis navedenih u članku 1. stavku 1. točki (g) i u članku 2. stavku 1. točki (g) Odluke Vijeća 2014/145/ZVSP od 17. ožujka 2014. i članku 3. stavku 1. točki (g) Uredbe Vijeća (EU) br. 269/2014 od 17. ožujka 2014.
Šesti tužbeni razlog, koji se temelji na očitoj pogrešci u ocjeni; povreda pravila o teretu dokazivanja; povreda kriterija za uvrštenje navedenih u članku 1. stavku 1. točki (g) i u članku 2. stavku 1. točki (g) Odluke Vijeća 2014/145/ZVSP od 17. ožujka 2014. i članku 3. stavku 1. točkama (d) i (g) Uredbe Vijeća (EU) br. 269/2014 od 17. ožujka 2014., a obje se odnose na mjere ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine.
Sedmi tužbeni razlog, koji se temelji na povredi načela proporcionalnosti i tužiteljevih temeljnih prava, povredi tužiteljevih temeljnih prava na vlasništvo i slobodu poduzetništva i povredi članaka 16. i 17. Povelje Europske unije o temeljnim pravima.
____________
1 SL 2022., L 239, str. 149.
1 SL 2022., L 239, str. 1.
1 SL 2014., L 78, str. 16.